21.10.2008 22:41  Anne Raiste   Arengukava kinnitamise vastu olid roheliste fraktsiooni liikmed, vahendas "Aktuaalne kaamera".    Roheliste hinnangul ei ole arengukava koostamisel arvestatud piisavalt sotsiaalsete huvigruppide arvamust, arvestamata on jäetud põlevkivi kaevandamisega kaasnevad mõjud põhjaveele ning välja jäi arengukavast võimalus tõsta põlevkivi kaevandustasusid ja korraldada oksjone.    "See on viis, sundida ettevõtteid kasutusele võtma paremaid tehnoloogiaid ja see oleks viis, kuidas riik teeniks kütuse hinna  kõrgelt tasemelt riigieelarvesse raha," rääkis Eestimaa Roheliste fraktsiooni aseesimees Marek Strandberg.    Arengukava koostamine algas siis, kui keskkonnaministri ametit pidas rahvaliitlane Villu Reiljan.    "Tänaseks pole sellest kavast suurt midagi järgi jäänud, mida meie tegime. Meil oli see natuke keskkonnasõbralikum ja natuke rohkem oli läbiräägitud oli see kava. Aga seda kava on vaja," sõnas Rahvaliidu fraktsiooni liige Villu Reiljan.    Nii rahvaliitlane Reiljan kui ka  sotsiaaldemokraat Indrek Saar nimetasid üheks puuduseks seda, et arengukavas puudub põlevkiviõli poliitika.    "Tõepoolest see arengukava pole kaugelti ideaalne juba ainuüksi selle pärast, et jätab määratlemata riikliku huvi, mis puudutab põlevkiviõli ja teiste keemiasaaduste tootmist nii sisemaiseks tarbimiseks kui ekspordiks, mis võiks arengukavas absoluutselt lahutamatu osa olla," arvas Sotsiaaldemokraatliku Erakonna fraktsiooni aseesimees Indrek Saar.    IRLi fraktsiooni liige Marko  Pomerants muretseb aga selle pärast, et praegustel kehvadel majandusaastatel ei ole meil piisavalt vahendeid selle kavaga koos oleva rakendusplaani realiseerimiseks.    Kuigi sõnavõttudes viidati arengukava puudustele, leidis riigikogu enamus, et arengukava tuleb heaks kiita. Rohelised olid vastupidisel arvamusel.